ทำไมถึงควรมีทองคำไว้ในพอร์ต
นอกจากข้อดีของทองคำที่เห็นได้ชัดอย่างการ “เก็งกำไร” แล้ว การมีทองคำถือว่าเป็นการ “กระจายความเสี่ยง” การมีทองคำในสัดส่วนที่พอดีในพอร์ต จะช่วยลดความผันผวนให้พอร์ตได้ ปกติราคาทองจะมีความสัมพันธ์ในลักษณะไปทางเดียวกัน (Correlation) กับตลาดหุ้นค่อนข้างน้อย หรือบางครั้งจะขึ้นสวนทางกับตลาดหุ้นด้วยซ้ำไป ดังนั้น การที่มีทองคำไว้ในพอร์ต จะช่วยกระจายความเสี่ยงในพอร์ตที่มีหุ้นได้ ทำให้ผลตอบแทนของพอร์ตเสถียรมากขึ้น ผันผวนน้อยลง ตอบโจทย์การจัดพอร์ตลงทุนในระยะยาว

สาเหตุที่ทองคำมักไม่ได้เคลื่อนที่ไปตามตลาดหุ้น เพราะทองคำเป็นสินทรัพย์ที่มีมูลค่าในตัวเองอยู่แล้ว ทองคำอยู่ที่ไหนก็ยังเป็นทองคำ ไม่ว่าช่วงเวลาไหนทองก็ยังเป็นโลหะมีค่าที่คนต้องการ ทำให้ทองถูกเรียกว่าเป็น สินทรัพย์หลบภัย (Safe Haven) สรุปข้อดีของทองคำ คือ ใช้ปกป้องความเสี่ยงในพอร์ต และเพิ่มโอกาสในการเก็งกำไร ในช่วงที่ตลาดอื่นเป็นขาลงได้

ข้อควรระวังในการลงทุนในทองคำ
- ทองคำไม่ได้เป็นสินทรัพย์อ้างอิงกับการเติบโตเหมือนหุ้น ราคาเกิดจากอุปสงค์อุปทานล้วนๆ เพราะฉะนั้นจะผันผวนสูง
- ถ้าวันหนึ่งคนไม่ให้ค่าทองแล้ว ทองอาจจะกลายเป็นแค่หินธรรมดา (แต่คงเกิดขึ้นได้ยาก เพราะทองใช้เป็นทุนสำรองระหว่างประเทศ ใช้เป็นเครื่องประดับ ในอุปกรณ์อิเล็กทรอนิกส์ก็ยังมี)
- ค่าเงินดอลลาร์ใช้ซื้อขายทองคำโดยตรง เพราะฉะนั้นการขึ้นลงของค่าเงินดอลลาร์จะมีผลกับราคาทองคำค่อนข้างมาก การคาดการณ์ทิศทางทองคำต้องดูค่าเงินดอลลาร์ด้วย
- ทองคำถือเป็นสินทรัพย์เสี่ยง (กองทุนทองมีความเสี่ยงระดับ 8) ต้องศึกษาให้ดีก่อนลงทุน
ความรู้ทางการเงิน,การวิเคราะห์ทางการเงิน & เศรษฐศาสตร์การเงิน,ข่าวเศรษฐกิจและการเงิน